《寿安宣相》
宋代·吴泳

磊落堪舆气，峥嵘社稷身。
地倾曾镇静，天造要经纶。
仓首怀公辅，中原仗老臣。
纶扬申命宠，渥照午桥新。
司马还辞洛，汾阳再入秦。
乾坤重拆洗，宇县细缝纫。
汰击鲸波浊，风清虎穴尘。
绿林戡大盗，紫逻息罢民。
鲂尾喁喁活，龙骧帖帖驯。
按行光弼垒，斜岸武侯巾。
究宅歌鸿雁，参谋集凤麟。
星营罗粲粲，雷毂隐辚辚。
飞挽通关表，耕屯集渭滨。
军容俄再色，威令复重信。
烽火閒荆楚，尘沙卷剑岷。
马腾云陇月，士饱雪山春。
来石非无杰，平江亦有人。
誓功俱不再，方德信谁邻。
弓矢宜专晋，钩膺遂锡申。
鹘衔凌井钺，龙节压参神。
卫幙论功盛，韦门送喜频。
河阳分镇日，许国授弓辰。
勋业当如此，恩荣实迈伦。
一忠摩皜日，二节贯苍旻。
绩伟官难报，天高德最亲。
丹书名汗汗，黄色喜津津，
咸颂僖公柏，谁言庄氏椿。
永为民立命，长秉国之钧。
信作三朋寿，都由一字仁。
东归知不远，香信已浮银。

作者简介：吴泳（约公元1224年前后在世），字叔永，潼川人。生卒年均不详，约宋宁宗嘉定末前后在世。嘉定元年（公元1209年）第进士。累迁著作郎，兼直舍人院。应诏上书，颇切时要。累迁吏部侍郎兼直学士院，上疏言谨政体、正道揆、厉臣节、综军务四事。后进宝章阁学士，知温州，以言罢。泳著有鹤林集四十卷，《四库总目》行于世。